ARNAUD HERMANT

FENOMÉN MBAPPÉ

Elektronická kniha

MBAPPÉ – LE PHÉNOMÉNE

by Arnaud Hermant

Copyright © L’Archipel, 2019

Copyright © L’Archipel, 2023, for the epilogue

Published by arrangement with DITIONS DE L’ARCHIPEL, an editorial department
of Ecriture Communication, SAS.

All rights reserved.

Jacket photographs by Moritz Müller / Alamy Stock Photo

Fotografie na predsádkach:

1. GIF CUP / All rights reserved

2. News Images LTD / Alamy Stock Photo

3. BSR Agency / Alamy Stock Photo

4. dpa picture alliance / Alamy Stock Phot

Preložené z francúzskeho originálu, ktorý vyšiel vo vydavateľstve L’Archipel v roku 2019. Epilóg je z roku 2023.

Preložila © Dorota Lamačková, 2023

Zodpovedná redaktorka: Anetta Letková

Jazykový korektor a odborný konzultant: René Beláček

Grafická úprava: Zuzana Ondrovičová

Vydalo: Vydavateľstvo Motýľ, s. r. o.

Vydanie prvé. Rok vydania 2023

www.vydavatelstvomotyl.sk

Tlač: TBB, a. s., Banská Bystrica

Všetky práva vyhradené. Žiadna časť tejto knihy sa nesmie reprodukovať ani šíriť v nijakej forme, ani nijakými prostriedkami bez písomného súhlasu vydavateľa.

ISBN: 978-80-8164-330-9

Vytvorenie elektronickej verzie Dibuk, s. r. o., 2023

Pre Juliette a Martina

PREDSLOV

K. M. sú iniciály, ktoré by mohli byť v nasledujúcich rokoch pre dejiny futbalu a možno aj športu veľmi významné, tak ako boli kedysi iniciály M. J., čiže Michaela Jordana, najznámejšieho basketbalistu všetkých čias.

Stane sa Kylian Mbappé najpopulárnejším futbalistom? Bude ešte slávnejší ako jeho výsosť Pelé, ktorý v ňom od výhry Francúzska na Majstrovstvách sveta v Rusku v lete 2018 videl svojho následníka?

Ak má jedného dňa nahradiť Kylian Mbappé tohto Brazílčana, bude sa musieť naďalej zlepšovať, znásobovať úspechy a rozširovať svoj rebríček víťazstiev o kolektívne (v Lige majstrov v rámci klubu či v európskych alebo celosvetových šampionátoch s francúzskym národným mužstvom Les Bleus) aj individuálne ocenenia (tu máme na mysli Zlatú loptu France Football).

Svet sa mení, takže je, pravdaže, riskantné porovnávať, ak chceme načrtnúť paralely medzi dvomi érami, dvomi svetmi a dvomi futbalmi. No spojitosť s Pelém nie je len pomyselným prepojením alebo marketingovým ťahom švajčiarskej značky luxusných hodiniek. Zdá sa, že naozaj existuje.

Dieťaťu z mesta Bondy sa v priebehu len troch sezón podarilo preukázať mimoriadnu vyzretosť, prekonať niekoľko rekordov a prepísať štatistiky. Vymenovávať ich je ako odriekavať ruženec počas veľkonočných sviatkov.

Bez ladu a skladu, Kylian Mbappé je najmladším futbalovým strelcom v dejinách AS Monaka1; najmladším hráčom, ktorý prekročil symbolickú hranicu päťdesiatich gólov strelených v Ligue 12 (najvyššia francúzska liga, pozn. prekl.), takže predbehol Yannicka Stopyru, ktorý tento rekord držal od roku 1982; najmladším futbalovým strelcom v semifinále Ligy majstrov3; najmladším futbalovým strelcom v dejinách PSG v Lige majstrov4; najmladším hráčom, ktorý dal v tejto lige desať gólov5, a bol teda lepší ako Lionel Messi alebo Cristiano Ronaldo; najmladším hráčom, ktorý skončil v elitnej desiatke medzi ašpirantmi na Zlatú loptu6; najmladším futbalovým strelcom vo finále majstrovstiev sveta od istého Pelého7, pretože sa po ňom stal prvým hráčom, ktorý strelil dva góly v rámci toho istého zápasu majstrovstiev…

Počas víťazného ťaženia na ruskom šampionáte dosiahol Mbappé ďalšie dva rekordy francúzskej trikolóry: stal sa najmladším hráčom Les Bleus, ktorý hral zápas v rámci majstrovstiev sveta (proti Austrálii, 2:1), a najmladším, ktorý skóroval (proti Peru, 1:0). V najvyššej francúzskej lige dal 7. októbra 2018 francúzskemu futbalu celkom novú tvár, keď s Paris Saint-Germain strelil Lyonu štyri góly v priebehu trinástich minút (5:0) na štadióne v Parku princov: ak chceme nájsť stopu po takomto výkone, treba sa vrátiť do obdobia spred štyridsiatich piatich rokov. Keď k famóznemu výkonu pridáme predčasnú vyzretosť a drzý talent, vďaka ktorým sa v roku 2020 zapísal do Guinnessovej knihy rekordov8, a to vďaka tomu, že bol najmladším hráčom nominovaným na cenu FIFA Zlatá lopta 2017 a najmladším strelcom v semifinále Ligy majstrov v Monaku. To je vskutku obdivuhodné…

Podobných fenoménov je málo, no on aj tak toto označenie odmieta: „Ja nie som fenomén. Fenoménmi sú Cristiano Ronaldo, Messi alebo Neymar. Od toho mám ešte ďaleko. Takže keď to počujem, je mi z toho dosť do smiechu.“

Tento 24-ročný muž s večne detským úsmevom je však mimozemšťan. Vydrží to? Udrží si rovnakú úroveň výkonu v nasledujúcich rokoch, a bude pokračovať v predbiehaní tých najlepších? Bude mať dostatok šťastia na to, aby sa vyhol vážnemu zraneniu, ktoré by oslabilo jeho elán? Na tieto otázky sa čoskoro dozvieme odpovede. Medzičasom bez zjavného tlaku nezadržateľne stúpa vyššie a postupne prechádza etapami, ktoré ho vedú k zatiaľ nedosiahnutým vrcholom. Skóruje, aby zmenil dejiny – to by mohlo byť jeho motto. „Každý deň sa snažím pomôcť tímu tak, ako sa len dá, čo mi samo osebe robí radosť, pretože futbal je pre mňa radosť. A usilujem sa aj dávať góly. Prekonávanie rekordov je to, čo ma poháňa vpred, takže som veľmi spokojný,“ zveril sa 23. februára 2019 do mikrofónu stanice Canal+ po výkone proti Nîmes. „Vždy vychádzam z princípu, že príde niekto iný, ešte lepší, takže sa treba vždy snažiť najviac, ako to ide, pretože jedného dňa vás niekto prekoná.“

Samotná povesť mladíka už presiahla rámec futbalu a športu vďaka vrodenému zmyslu pre komunikáciu a skvelému pochopeniu ľudí a situácií, čo mu dodnes pomáha vyvarovať sa nešikovnosti a prešľapom. „Len málokedy som videl niekoho v tom veku komunikovať tak dobre ako jeho,“ poznamenáva reklamný agent Franck Tapiro. „Vo svete futbalu ich takých veľa nie je. Možno ani nikto. A Kylian vo svojom prejave ešte aj berie ohľad na niektorých politikov.“ S odstupom niekoľkých mesiacov ho v roku 2018 Emmanuel Macron dvakrát pozval do Elyzejského paláca, kde ho požiadal, aby sa pridal do Olympique de Marseille, obľúbeného klubu hlavy štátu. Bolo to v júli, po korunovácii francúzskeho tímu na Majstrovstvách sveta v Rusku v lete 2018, kde Mbappého diskrétnosť kontrastovala s bujarosťou niektorých jeho spoluhráčov, ktorých sa hon za druhou hviezdou až tak veľmi netýkal. V každom prípade, práve s ním si chceli hostia a ostatný personál najčastejšie spraviť selfie, a najmä jeho žiadali o autogram s venovaním.

O niekoľko mesiacov predtým, vo februári 2018, pozvali Kyliana Mbappého spolu s Noelom Le Graetom, prezidentom Francúzskej futbalovej federácie, na obed pri príležitosti štátnej návštevy Francúzska. Hosťom bol George Weah, bývalý známy futbalista PSG a AC Miláno, ktorého vtedy čerstvo zvolili za libérijského prezidenta. „Boli sme vedľa seba a v jednej chvíli poznamenal: ‚Dúfam, že nebudeme musieť rozprávať,‘“ povedal autorovi šéf Federácie, ktorý je aj po niekoľkých mesiacoch poznačený príhodou, ktorá sa mu odohrala pred očami. „Diskutovalo sa na rôzne témy, potom sa prezident Macron rozhodol postupne udeliť každému pri stole slovo. Keď prišiel rad na Kyliana, povedal toto: ‚Počujte, som veľmi hrdý na to, že som tu, a lichotí mi, že vás môžem spoznať, pán Weah. No zatiaľ čo vy viete poradiť s diskutovanými témami, ja na to spôsobilý nie som. Som vám však pripravený pomôcť.‘ Opäť mal správny postoj a správne slová, ktoré zvolil s pokorou.“ To je Kylian Mbappé, nezvyčajný futbalový talent, no jeho osobnosť je rovnako výnimočná, čo dodáva jeho športovým výkonom ešte viac lesku.

Mbappé vstúpil do každodenných životov mladých Francúzov aj inak ako prostredníctvom majstrovských výkonov na ihrisku alebo osobitou gestikou pri oslave gólu. Učiteľka štvrtej triedy vo Val-d’Oise použila jeho meno ako príklad, na ktorom žiakov naučila základné gramatické pravidlo – „pred písmenami b a p píšem M namiesto N“ –, a tým zaviedla Mbappého pravidlo… Je toto dôvod, pre ktorý ho podľa prieskumu Inštitútu Ipsos pre týždenník Le Journal de Mickey zo začiatku roka 2019 deti vo veku 7 – 14 rokov zvolili za obľúbenú osobnosť? To určite nie, ale jasne to dokazuje, že si ho každý všimne.

Podarilo sa mu tiež získať špeciálne miesto na sociálnych sieťach, najmä na Twitteri. Útočník PSG a francúzskeho tímu, ktorý už má svojho voskového dvojníka v Múzeu Grévin, bol jedným z tých, ktorí túto sieť dávali v roku 2018 najviac do pohybu. Tweet o tom, ako bozkáva pohár majstra sveta na trávniku štadióna Lužniki v Moskve, zverejnil 15. júla 2018 a podľa dát mikroblogovacej platformy je to najvýznamnejší tweet toho roka vo Francúzsku. Mbappé, ktorý mal ku koncu roka 2018 niečo viac ako 2 milióny odberateľov, si len týmto jedným zverejneným príspevkom zaistil 200 000 retweetov a 709 000 lajkov. Bývalý hráč za AS Monako je najviac zmieňovaným športovcom vo Francúzsku, dokonca častejšie ako jeho spoluhráč Neymar. Je tiež autorom štyroch zo siedmich najobľúbenejších tweetov Francúzov v roku 2018…

Kylian, ktorý je dnes už globálnym fenoménom, dostal miesto na titulke prestížneho Time Magazine, na ktorej mal znázorňovať pátranie po lídroch ďalšej generácie. Členovia klubu sa v zákulisí snažili prísť na to, ako presvedčiť mladú hviezdu spolu s rodinou, aby prijali takúto mediálnu publicitu po tom, čo ju sprvu odmietli. A to netušili, že ocitnúť sa na obálke tohto amerického týždenníka bolo pred niekoľkými rokmi Kylianovým snom. V roku 2014 sa v rámci Monackej akadémie pýtali futbalových učňov na časopis, v ktorom by sa v budúcnosti radi videli. Mali si vybrať medzi tromi medzinárodnými publikáciami: Time, GQ a Forbes. Mbappé si vybral… Time. Skutočnosť ho potom dobehla. „Večer po finále som požiadala o rozhovor s PSG,“ hovorí Vivienne Waltová, korešpondentka tohto týždenníka vo Francúzsku a autorka rozhovoru. „Vedela som, že je veľmi zaujímavým subjektom, pretože on nie je len hráčom, je novou osobnosťou bez etnických obmedzení, je ako nové Francúzsko. Nielen v rámci športu, ale celkovo.“ Hoci bola americká novinárka presvedčená, že o článok s novopečeným majstrom sveta bude záujem, jej šéfredaktor až tak nie; bál sa, že Američanov nebude zaujímať ten francúzsky futbalista, ktorý nehrá americký futbal, ale šport, ktorý nie je v Spojených štátoch taký populárny. „Uvedomuje si, že sa mýlil,“ usmieva sa dnes Vivienne Waltová. „Kylian všetkých fascinuje, a nielen tým, ako hrá. Americkí diváci objavili pri sledovaní majstrovstiev sveta večne vysmiateho mladíka plného života a energie. Jeho živá povaha pôsobí dobre dokonca aj na Američanov.“ Keď sa 11. októbra 2018 časopis dostáva do novinových stánkov, okamžite sa hlási úspech. Hoci vedenie časopisu Time zvýšený predaj predpokladalo, „v Paríži ste poobede už nenašli ani jeden kus“, tvrdí pani Waltová. „V ten deň som bola v Bruseli a neustále mi vyzváňal telefón. Prijala som viac ako stopäťdesiat hovorov a dostala viac než tisíc tweetov. Titulnú stranu časopisu som zverejnila na svojom twitterovom účte a ľudia ju prezdieľali viac ako šesťtisíckrát. Bolo to úžasné. Všetci mi hovorili, aké je šialené, že sa mi to podarilo. Z článkov, ktoré som dostala až na titulku, je tento najúspešnejší: dokonca ani Macron nevyvolal taký ošiaľ. Nečakala som, že záujem bude taký veľký. Nevieme, čo Kyliana čaká v budúcnosti, no momentálne sa bezpochyby môže tešiť veľkej sláve.“ Toto posolstvo je jasné. Pochopili ho aj slávne osobnosti. Keď prichádza do Paríža hviezda NBA, americký basketbalový šampión LeBron James, chce sa v rámci spolupráce so svojím sponzorom Nike stretnúť s Kylianom Mbappém.

Ešte nečakanejšie bolo, keď mu tesne po majstrovstvách sveta vzdal jeden bulharský raper poctu tak, že zložil pieseň v jeho mene. V článku pre futbalový časopis So Foot vysvetlil Fyre, bulharský JoeyStarr, ako sa skladba zrodila: „Jednoducho sme (spolu s jeho umeleckým partnerom Vitezzom) sledovali Ligu majstrov a obaja sme fandili Kylianovi. V Bulharsku vtedy nebol veľmi známy. Spievať o futbalistovi a pomenovať po ňom pieseň je teraz na rapovej scéne v móde. Mysleli sme si, že by bol dobrý nápad nahrať pieseň s názvom Kylian Mbappé, a prepojiť tak náš úspech s tým jeho,“ vysvetlil raper. „Je dobrým príkladom pre našu generáciu. Pozri, veď je to stále tínedžer, a už je z neho superstar. Myslím si, že je pre mladých vzorom.“

Keď je niekto vzorom, je len otázka času, kedy sa objaví na móle. V tomto prípade k tomu prispel indický módny návrhár Manish Arora v konfekčnej kolekcii v rámci parížskeho Týždňa módy v septembri 2018. Niektoré jeho modelky pyšne predstavili kúsky s motívom farebných portrétov niekoľkých hviezd PSG vrátane Mbappého.

Vydali sme sa teda po stopách tohto fenomenálneho človeka, hľadať korene lídra ďalšej generácie a štvrtej najobľúbenejšej osobnosti Francúzov v roku 2018: začali sme v jeho rodnom meste Bondy a so zastávkou v národnom tréningovom stredisku Clairefontaine, v Monaku a v národnom mužstve sme sa dostali až k Paris Saint-Germain. Kontaktovali sme desiatky svedkov a s niektorými sme sa aj stretli. Sú to jeho blízki, ktorí ho videli vyrastať, ktorí na neho museli dohliadať nielen na futbalovom ihrisku, ale aj v škole a pri iných aktivitách, ktorým sa venoval. Chceli sme pochopiť, ako a prečo si môže byť Kylian Mbappé tak neochvejne istý tým, že uspeje, a napriek tomu nie je namyslený. Tá istota vychádza z neuveriteľnej vnútornej sily a z kolektívneho záujmu, ktorý zahŕňa celú rodinu. Jej členovia nás však informovali, že si do knihy neželajú prispieť. Na cestu, ktorá ho priviedla k tejto mimoriadnej životnej dráhe, sa vydal veľmi skoro. O tom je tento príbeh.

1

PRVÉ ROKY

Kylian Mbappé bol na futbal predurčený, a nielen preto, lebo sa narodil v roku 1998. Čo sa týka francúzskeho futbalu, v tomto čarovnom roku vedie Zinedine Zidane, pretože sa mu podarilo prvý raz uspieť na majstrovstvách sveta. Pár hodín po tom, čo sa 20. decembra v tomto výnimočnom roku Kylian narodil, ho prišiel do pôrodnice v 19. okrsku Paríža navštíviť jeho strýko Pierre, mladší brat Kylianovho otca Wilfrida Mbappého. Ako darček dal novorodencovi do postieľky loptu, a zoznámil ho tak s budúcim najlepším priateľom.

Ten príbeh nie je ani bájka, ani legenda, ktorá má a posteriori idealizovať prvé kroky nového génia francúzskeho futbalu. „Presne tak sa to stalo,“ hovorí Dominique Mendy, priateľ oboch bratov Mbappéovcov, ktorý tiež prišiel navštíviť mladú mamu s bábätkom do nemocnice. Svoje prvé roky trávi budúci útočník Paris Saint-Germain v malom trojizbovom byte na ulici Allée des Lilas, v dome číslo 4. Ten stojí len pár metrov od… štadióna Léa Lagrangea, ktorý vidí z okna. Pravdepodobne je to ďalšie znamenie, že je vyvolený. Keď si neskôr bude chcieť Kylian ísť zakopať, bude mu stačiť prejsť cez cestu na ihrisko, kde jeho otec trénuje miestnych mladíkov.

Dovtedy ostáva v mestských jasliach na ulici Reného Chara. Zamestnanci jaslí, z ktorých je väčšina už na dôchodku, si spomínajú na malého, nenápadného, stále usmiateho a celkom bezstarostného chlapca, pre ktorého bol už vtedy futbal závislosťou. Občas, keď bolo pekne, nosil dres… francúzskeho tímu, ktorý mal v tom čase len jednu hviezdu…

Štúdium začína Kylian na škole École Pasteur, ktorej riaditeľom je Yannick Saint-Aubert. Prvé futbalové krôčiky robí na malom betónovom pozemku vedľa školy. Keď sa spojil so značkou Nike, ktorá mu dodáva športové vybavenie, tak občania Bondy dúfali, že zafinancuje opravu tohto malého, roky zanedbaného ihriska. Pár dní po tom, čo podpísal zmluvu s PSG, sa tak aj stalo. 6. septembra 2017 Mbappé slávnostne otvoril mestský štadión v arénovom štýle na bývalom hádzanárskom ihrisku pri škole École Pasteur v Bondy.

Keď nastupuje o desať rokov skôr, čiže v roku 2007, do piatej triedy, nasleduje Yannicka Saint-Auberta do školy Olympe de Gougesovej, v ktorej sa otvára hudobný odbor v spolupráci s detským zborom Maîtrise de Radio France. „Keď si teraz znovu čítam jeho vysvedčenie, tak si uvedomujem, že sme s jeho rodičmi celé tie roky veľmi dobre spolupracovali. Šlo o zmiešané vzdelávanie a vyznávanie rovnakých hodnôt,“ spomína si bývalý riaditeľ. „Boli sme dosť šikovní na to, aby sme mu umožnili mať mimoškolskú činnosť a zároveň ho aj naučili základy.“ Úloha jeho mamy Fayzy Mbappéovej sa zdá kľúčová. S učiteľským zborom komunikuje každý deň, buď ráno, alebo večer. „Vídal som ju, ako v kúte čakala, kým všetky deti odídu. Potom prišla za mnou a rozoberali sme Kylianov deň. Všetko si robil po svojom, no keď sa začal pohybovať po tenkom ľade, bolo potrebné stanoviť určité medze. Vo väčšine prípadov to vychádzalo, ale niekedy sa žiadalo uviesť veci na pravú mieru.“ A to napríklad vtedy, keď sa Kylian dostatočne nepripravuje, nejaví záujem alebo robí so spolužiakmi neporiadok. „No nebolo to nič vážne,“ hovorí pán Saint-Aubert. „Nikdy napríklad nebol vulgárny.“

To príležitostné „vybočenie“ možno vysvetliť tým, že syn Wilfrida a Fayzy je dieťa, ktorému treba venovať mimoriadnu pozornosť, „a tú je nutné neustále intelektuálne pestovať“, povedal jeden z jeho bývalých učiteľov. V štvrtej triede ho rodičia posielajú k psychológovi. Výsledok: zistili, že Kylian je na svoj vek veľmi inteligentný. „Mal vysoký inteligenčný kvocient,“ potvrdzuje Yannick Saint-Aubert. Práve preto Kyliana škola až tak nebaví. Opakovane to hovorí riaditeľovi. Má však šťastie, že má mamu, ktorá ho má pod dohľadom. O to isté sa dnes snažia aj obrancovia na ihriskách, no Fayze sa to, na rozdiel od nich, celkom darí. „Dokonca aj dnes ešte dáva pozor na to, aby mu sláva neprerástla cez hlavu a aby ostal sám sebou,“ hovorí rodinný priateľ. Mbappého mama sa naozaj snaží a venuje Kylianovi podstatnú časť svojho času. Nakoniec však má to, čo chce. „Ak by boli jeho rodičia ľahostajní alebo by ho príliš obdivovali, tak by nebol tam, kde je,“ tvrdí pán Saint-Aubert. „Kylian chodil do piatej triedy s Jonathanom Ikoném (výcvik mal v Paris Saint-Germain a v čase písania tejto knihy tvorí dôležitú súčasť tímu Lille). Jonathan nemal šťastie na rodinu, ktorá by ho takto viedla, hoci bol tiež veľmi talentovaný. Kylianovi rodičia síce mali systém na všetko, ale ten do jeho osobného plánu nezasahoval. Ešte jeden mladík z tejto školy sa stal veľkým šampiónom: Aurélien Diesse (vicemajster v džude). Aj on mal kvalitné predpoklady na úspech, poctivo študoval a jeho rodičia boli veľmi prísni. On im však svoj plán neprezradil.“ Na rozdiel od Kyliana, pre ktorého sa futbal okamžite stal stredobodom záujmu.

Už v tom čase mal jasnú predstavu o tom, aké kontúry naberie jeho život a kariéra. V prvom rade chcel byť súčasťou národného mužstva, v ktorom sa už vopred videl súťažiť na majstrovstvách sveta… Svojmu učiteľovi v piatej triede Marcovi Da Silvovi prezrádza, že jedného dňa získa… Zlatú loptu. Pre Kyliana, ktorý skončil v roku 2018 štvrtý, hoci nemal ani 20 rokov, bolo toto tvrdenie predzvesťou. Pán Saint-Aubert uznáva, že mladý Mbappé „odhaľuje svoj nevšedný plán“ už v prvej alebo druhej triede. „Svoju životnú dráhu dokázal opísať už ako štvorročný,“ potvrdzuje pre stanicu L’Équipe rodinný priateľ Alain Mboma. „Povedal, že chce začať v tréningovom stredisku Clairefontaine, potom hrať v ktoromkoľvek francúzskom klube a skončiť v Reale Madrid.“ Kylian tiež často vyhlasuje, že bude hrať v národnom mužstve, pokladá si ruku na srdce a spieva pri tom francúzsku hymnu… A to ako troj- či štvorročný.

S kamarátom Joém Kobom, ktorý v čase písania tejto knihy hral v klube Caen, trávili čas tým, že si predstavovali, ako hrajú za tie najprestížnejšie kluby, a ako dosahujú jeden výnimočnejší výkon za druhým. Už sa videli na titulkách časopisov, ako to spieval zosnulý Charles Aznavour9. Joé si bol vedomý toho, že jeho kamarát je nadaný, vlastne veľmi nadaný, no nie bezhranične. Minimálne veril, že mu treba istý čas na to, aby vyrástol a získal skúsenosti. „Veľmi ma neprekvapilo, kam sa dopracoval. Vedel som, že Kylian je toho schopný a že je vyspelý. Je to vtipkár, ale keď je reč o futbale, tak úplne zvážnie. Vidno to na ihrisku i mimo neho. Vo futbale je dobrý. Nehovorím to, lebo je môj kamarát. Jediné, čo ma prekvapilo, bolo, že sa dostal do národného mužstva,“ povedal Joé Kobo v roku 2017. „Preberali sme to, keď sme boli mladší. Bol si istý, že sa do mužstva dostane. Ja som ho hneď uzemnil a povedal som: ‚Nie, Kylian, to je príliš vysoký level.‘ Vedel som, že Ligue 1 či Ligu majstrov na pleciach unesie. No s tým národným mužstvom ma naozaj prekvapil. Dostalo ma, keď som zistil, že podpísal v osemnástich rokoch zmluvu a hneď hral proti Španielsku. Ten chlapec nemá zábrany. Možno ani nevie, čo sú to zábrany. Prekonáva historické rekordy.“

Koniec ukážky